Γουόνγκ Καρ Γουάι

Ο Γουόνγκ Καρ Γουάι (王家卫, 17 Ιουλίου 1958) είναι σκηνοθέτης από το Χονγκ Κονγκ. Είναι γνωστός για τις ρομαντικές του ταινίες, όπως όπως το Ερωτική Επιθυμία και το Chungking Express και θεωρείται ένας από τους πιο αναγνωρισμένους σκηνοθέτες όλων των εποχών, έχοντας κερδίσει πολλά βραβεία σε μεγάλα Διεθνή Φεστιβάλ Κινηματογράφου. Σύμφωνα με το They Shoot Pictures, Don't They?, είναι ο πιο καταξιωμένος, κριτικά, σκηνοθέτης του 21ου αιώνα και ο 39ος πιο αναγνωρισμένος σκηνοθέτης όλων των εποχών.

 Γεννήθηκε το 1958 στη Σανγκάη, αλλά όταν ήταν πέντε ετών, μετακόμισε με την οικογένειά του στο Χονγκ Κονγκ. Αποφοίτησε, έχοντας πάρει πτυχίο γραφιστικής, από τη Πολυτεχνική Σχολή του Χονγκ Κονγκ το 1980 και αμέσως μετά, εγγράφηκε σε ένα εκπαιδευτικό πρόγραμμα του τηλεοπτικού δικτύου Hong Kong Television Broadcasts Ltd. Στη συνέχεια, το ενδιαφέρον του για την τηλεόραση τον οδήγησε να ασχοληθεί με τη συγγραφή τηλεοπτικών σεναρίων.Η πρώτη ταινία που σκηνοθέτησε ήταν η As Tears Go By το 1988, την οποία οι κριτικοί είχαν παρομοιάσει με την ταινία Mean Streets (Κακόφημοι δρόμοι) του Μάρτιν Σκορσέζε. To 1990 κυκλοφόρησε η ταινία του Days of Being Wild, η οποία κέρδισε συνολικά πέντε βραβεία στα Κινηματογραφικά Βραβεία του Χονγκ Κονγκ, συμπεριλαμβανομένου του "Βραβείου Καλύτερης Ταινίας". Το 1994, καθώς σκηνοθετούσε το ιστορικό έπος Ashes of Time, ο Καρ-Γουάι έκανε ένα διάλειμμα για να σκηνοθετήσει μια "πιο ελαφριά" ταινία, με τίτλο Chungking Express. Πρόκειται για μία ρομαντική, μελαγχολική, αστική ταινία, η οποία τον κατέστησε παγκοσμίως γνωστό, καθώς κυκλοφόρησε ευρέως στις κινηματογραφικές αίθουσες της Αμερικής. To Chungking Express, αρχικά, απαρτιζόταν από τρείς ιστορίες, ωστόσο ο Καρ-Γουάι έκοψε την τρίτη, καθώς πίστευε πως θα έκανε το έργο υπερβολικά μεγάλο. Το 1995, η κομμένη ιστορία συνδυάστηκε με μια καινούρια ιστορία για να δημιουργήσει ένα καινούριο αστικό, μελαγχολικό, ρομάντζο, που αποτελεί πνευματική συνέχεια του Chungking Express, το Fallen Angels, το οποίο, επίσης, έλαβε αναγνώριση. Το 1997, ο Καρ-Γουάι σκηνοθέτησε μία από τις πιο καταξιωμένες ταινίες του, με τίτλο Happy Together, η οποία απέσπασε το Βραβείο Καλύτερης Σκηνοθεσίας στο Φεστιβάλ των Καννών.Με την αλλαγή του αιώνα, ο Καρ-Γουάι σκηνοθέτησε δύο από τις πιο σημαντικές του ταινίες, τις Ερωτική Επιθυμία (In the Mood for Love) και 2046. Μαζί με το As Tears Go By, αυτές οι ταινίες σχηματίζουν μια άτυπη τριλογία, η οποία έχει αποκαλεστεί "Η Τριλογία της Αγάπης". Η Ερωτική Επιθυμία, ειδικά, αποτελεί την πιο γνωστή και αναγνωρισμένη του ταινία και θεωρείται μια από τις καλύτερες ταινίες όλων των εποχών· το 2016, αναδείχθηκε ως η δεύτερη καλύτερη ταινία του 21ου αιώνα από 16 επαγγελματίες κριτικούς, στα πλαίσια ψηφοφορίας του BBC. Η ταινία έκανε πρεμιέρα στο Φεστιβάλ των Καννών του 2000, όπου απέσπασε συνολικά τρία βραβεία, συμπεριλαμβανομένου του Μεγάλου Τεχνικού Βραβείου (Grand Prize of the Superior Technical Commission).Η ταινία Έρως (Eros), στην οποία συνεργάστηκε με τον Μικελάντζελο Αντονιόνι και τον Στίβεν Σόντερμπεργκ, είναι μια σπονδυλωτή ταινία, η οποία αποτελείται από τρεις διαφορετικές ιστορίες για τον έρωτα, από την οπτική γωνία των τριών σκηνοθετών και κυκλοφόρησε το 2004. Η επόμενη ταινία του, με τίτλο Οι νύχτες μου μακριά σου (My Blueberry Nights), προβλήθηκε το 2007 στο Φεστιβάλ των Καννών. Πρόκειται για την πρώτη αγγλόφωνη ταινία του σκηνοθέτη και πρωταγωνιστεί η γνωστή Αμερικανίδα τραγουδίστρια Νόρα Τζόουνς. To 2013, κυκλοφόρησε η ταινία του The Grandmaster, μια ταινία πολεμικών τεχνών, που αφηγείται την ζωή του θρυλικού δασκάλου της πολεμικής τέχνης Γουίν Τσουν, Γιπ Μαν.To 2019, αποκάλυψε πως η επόμενη του ταινία, με τίτλο Blossoms Shanghai, θα αποτελούσε συνέχεια της "Τριλογίας της Αγάπης" και θα βασίζεται στο μυθιστόρημα του κινέζου συγγραφέα Ζιν Γιουτσένγκ, Blossoms. Ωστόσο, ανακοινώθηκε πως, τελικά, το Blossoms Shangai θα κυκλοφορήσει ως σειρά και όχι ταινία. Ο Καρ-Γουάι ανέλαβε την παραγωγή της σειράς και πρόκειται να σκηνοθετήσει το πρώτο επεισόδιο, που θα αποτελέσει και την πρώτη σκηνοθεσία του για την μικρή οθόνη. Η σειρά αναμένεται να κυκλοφορήσει εντός του 2023. The Grandmaster (2013) Οι νύχτες μου μακριά σου (My Blueberry Nights) (2007) Έρως (2004) - απόσπασμα "The Hand" 2046 (2004) Ερωτική επιθυμία (In the Mood for Love) (2000) Happy Together (1997) Fallen Angels (1995) Ashes of Time (1994) Chungking Express (1994) Days of Being Wild (1991) As Tears Go By (1988) Συνέντευξη για το In the Mood for Love Ο Γουόνγκ Καρ Γουάι στο IMDb Fan site Συνέντευξη στο BOMB Magazine Συνέντευξη cinema - Ιστολόγιο για την τέχνη του κινηματογράφου Αρχειοθετήθηκε 2008-04-02 στο Wayback Machine.